Х1инца наггахь Теркан бердах кхетча тулг1ено санна, балдаша г1овг1а еш, хьадечу мочхалийн бен тата а доцуш, кар-кара оьцуш къамелаш дора цара. Лермонтовна хиира Этархойн Ахьмадий, цуьнан накъосташий арабаьккхина некъ. Вист ца хуьлуш, ойлане ваьлла 1ара иза. Хала дара хаа цо стенан ойла йо, юьхьт1ехь иза ца гора. Ткъа цунна цхьа а говр а йоцуш йисина юрт дуьхьалх1уьттура, юха, ха т1ехьадалахь кхара гойту долчу доьналлин сурт. Т1аккха- цецволура: шаьш летта белла а къехошна говраш хилийта х1орш арабовларх. Маржа я1! Ма нийсо, оьздангалла, къинхетам бу-кх нохчий шун дегнашкахь, бохура.